NOK มั่นใจผลงาน Q4 ฟื้นตัวดี จ่อชงแผนฟื้นฟูเข้าบอร์ดฯ พ.ย.62 เน้นเพิ่มรายได้-ลดค่าใช้จ่าย
NOK มั่นใจผลงาน Q4 ฟื้นตัวดี จ่อชงแผนฟื้นฟูเข้าบอร์ดฯ พ.ย.62 เน้นเพิ่มรายได้-ลดค่าใช้จ่าย
NOK มั่นใจผลงาน Q4 ฟื้นตัวดี จ่อชงแผนฟื้นฟูเข้าบอร์ดฯ พ.ย.62 เน้นเพิ่มรายได้-ลดค่าใช้จ่าย
26 ก.ย. 2562

นายวุฒิภูมิ จุฬางกูร ประธานเจ้าหน้าที่บริหาร และกรรมการบริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทเตรียมเสนอแผนฟื้นฟูกิจการให้คณะกรรมการบริษัทพิจารณาภายในเดือน พ.ย. นี้ หากไม่มีการปรับแผนก็เชื่อว่าจะสามารถเปิดเผยได้ภายในเดือน ธ.ค.62 โดยหลักการของแผนงานจะเน้นการเพิ่มรายได้ และลดรายจ่ายของบริษัทในทุกๆ ด้านลง
อย่างไรก็ตาม เบื้องต้นบริษัทคาดว่าผลประกอบการในช่วงไตรมาส 4/62 จะปรับตัวดีขึ้นมาก เนื่องจากเป็นช่วงไฮซีซั่นของการท่องเที่ยวของไทยที่จะช่วยสนับสนุนรายได้จากค่าโดยสารให้สูงขึ้น พร้อมกันนี้บริษัทยังเตรียมสรุปแผนการเช่าเครื่องบินโบอิ้งเพิ่มเข้ามาในฝูงบินอีก 2 ลำ
รวมทั้งบริษัทยังได้เพิ่มเส้นทางการบินใหม่ไปยังเมืองกูวาฮาติ ประเทศอินเดีย ตั้งแต่สัปดาห์ก่อน ซึ่งได้รับการตอบรับอย่างดีจากลูกค้า และบริษัทเตรียมจะเพิ่มเส้นทางบินไปยังเมืองฮิโรชิมา ประเทศญี่ปุ่นในเดือน พ.ย.62 พร้อมทั้งศึกษาการเปิดเส้นทางบินเพิ่มเติมไปยังเมืองรองของประเทศต่าง ๆ ที่มีความต้องการเดินทางสูง เนื่องจากการแข่งขันจะต่ำกว่าการเปิดบินเส้นทางหลัก
ขณะเดียวกันบริษัทจะเน้นการเพิ่มสัดส่วนรายได้นอกเหนือจากค่าตั๋วโดยสาร โดยวางเป้าหมายสัดส่วนเพิ่มเป็น 30-40% จากปัจจุบันอยู่ที่แค่ราว 8-12% โดยการร่วมมือกับตัวแทนด้านท่องเที่ยวในจังหวัดต่าง ๆ และต่างประเทศ เพื่อจัดบริการครบวงจรนำเสนอให้กับลูกค้าผ่านโครงการ 1 อำเภอ 1 โรงแรมในแต่ละจังหวัด ซึ่งจะขายเป็นแพคเกจตั๋วเครื่องบิน รวมค่าโรงแรม โดยปัจจุบันมีการเจรจากับเชนโรงแรมจากต่างประเทศ 3 ราย คาดว่าจะเห็นความชัดเจนในช่วงไตรมาส 4/62 นี้
นอกจากนี้ บริษัทยังมีพันธมิตรทางธุรกิจ คือ บริษัท ไอร่า แคปปิตอล จำกัด (มหาชน) หรือ AIRA มาเป็นตัวกลางในการเจรจากับผู้ประกอบการรถเช่าให้เข้ามาร่วมให้บริการกับบริษัทเพิ่มเติมด้วย โดยคาดว่าจะเห็นความชัดเจนในช่วงไตรมาส 4/62 นี้เช่นกัน
“ทิศทางผลประกอบการจะค่อยๆ ดีขึ้นเรื่อยๆ หลังจากที่เราเข้าไปบริหารจัดการด้านต่างๆ โดยเฉพาะการเรียกความเชื่อมั่นจากลูกค้า และการสร้างขวัญกำลังใจให้แก่พนักงาน ซึ่งในช่วงไตรมาส 4/62 นี้จะเห็นความชัดเจนเกี่ยวกับแผนงานที่จะทำให้ผลประกอบการกลับมาดีขึ้นและกลับมาเป็นกำไรได้” นายวุฒิภูมิ กล่าว